《和萧十六人名 其五》
宋代·孔平仲

丘樊英俊君犹滞，掩卷无言偃然睡。江左思归未得归，家乡百里奚由至。

有楼望远最舒旷，蹑屐徐登极临视。云容弄白起危巅，霞气如朱浮浅涘。

侵梁松影侧窥檐，飘径柳芳深委地。谛法真空佛有灵，面颜安乐僧无事。

风摇柏直力相争，霜压橘黄香欲坠。夕阳城郭人渐稀，疏钟传响催归志。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。